section_heading: Životopis
paragraph_text: Rođen je 1858. u Zagrebu u brojnoj obitelji austro-ugarskog vojnog službenika. Brat Viktor (1860. – 1925.) bio je general austro-ugarske vojske. Nakon nekoliko godina obitelj seli u Gospić gdje Maksimilijan završava osnovnu školu. Godine 1873. upisuje se na Pomorsku akademiju u Rijeci. Diplomira kao prvi u klasi i postaje kadet 1877. te na brodu Dandolo putuje iz Pule u Južnu i Sjevernu Ameriku. Vraća se s krstarenja u Pulu 1878., gdje nastavlja profesionalnu karijeru u ratnoj mornarici. Nakon što je položio časnički tečaj za torpeda na brodu Alpha, 1893. prvi put samostalno zapovijeda torpednim brodom Condor. Na brodu Kaiser Franz Josef godine 1897. putuje na Daleki Istok kao časnik za navigaciju. Između 1898. i 1905. radi na Pomorskoj akademiji u Rijeci kao predavač. Zapovijeda brodovima Nautilus, Schwarzenberg i Budapest (do 1907.). Potom je do 1909. bio načelnik stožera zapovjedniku mornarice Montecuccoliju, njegov pobočnik i šef operative dok je Montecuccoli bio predstojnik ureda za mornaricu u Ministarstvu rata. Imenovan je za kontraadmirala 1911., a 1913. promaknut je u čin viceadmirala. Kao zapovjednik eskadre 1913. vodi pomorsku blokadu Crne Gore i radi kao predstavnik Mornarice u Skadru. Kao viceadmiral predsjeda Mornaričkim tehničkim komitetom u Puli 1913. – 1914.